Li Čan-šu

Li Čan-šu (, ; * 30. august 1950, Pching-šan, Čína) je čínsky politik, v rokoch 20182023 predseda stáleho výboru Celočínskeho zhromaždenia ľudových zástupcov a v rokoch 20172022 člen Stáleho výboru politbyra ústredného výboru Komunistickej strany Číny.

Pôvodom z „červenej“ rodiny, Li je členom Komunistickej strany Číny od roku 1975. V minulosti pôsobil v rôznych funkciách v rodnej provincii Che-pej. Neskôr bol straníckym tajomníkom v Si-ane, hlavnom meste provincie Šen-si. Následne stál na čele provincií Chej-lung-ťiang a Kuej-čou. Na celoštátnu politickú úroveň vstúpil ako blízky spojenec a lojalista Si Ťin-pchinga, s ktorým sa pozná už od osemdesiatych rokov. Po XIX. zjazde Komunistickej strany Číny v roku 2017 patril medzi sedem najmocnejších mužov v Číne.

 Životopis 
 Rodina a mladosť 
Li Čan-šu sa narodil 30. augusta 1950 v okrese Pching-šan v provincii Che-pej. Pochádza z rodiny komunistických veteránov a uvádza sa, že 27 členov jeho rozšírenej rodiny bolo v strane už počas komunistickej revolúcie. Jeho prastrýko, Li Caj-wen, sa stal členom Komunistickej strany Číny už v roku 1927, keď študoval na Pekinskej univerzite. Li Čan-šuov otec, Li Čeng-siou, a strýko, Li Čeng-tchung, obaja vstúpili do strany v tridsiatych rokoch. Jeden z Li Čan-šuových strýkov bol zmrzačený v bojoch počas čínskej občianskej vojny, ďalší zomrel v japonskom zajatí v roku 1936. Strýko Li Čeng-tchung padol v roku 1949 v boji proti Kuomintangským vojskám v záverečnej fáze  občianskej vojny. Li Čan-šuovo meno bolo vybraté na jeho pamiatku: vychádza z fráze "čan-di ťia-šu" (战地家书), "listy domov z bojiska", odkazujúcu na posledný list poslaný jeho strýkom pred svojou smrťou.

Li Čan-šu bol vychovávaný striktne; jeho rodina, hoci komunistická, bola pomerne tradičná. Ako študent bol údajne úspešný. Po rozpútaní Kultúrnej revolúcie v roku 1966 bol Li Čan-šuov prastrýko Li Caj-wen, viceguvernér provincie Šan-tung, perzekvovaný a krátko na to v roku 1967 zomrel po krutom zaobchádzaní. Pre mladého Li Čan-šua znamenalo uzavretie škôl počas Kultúrnej revolúcie koniec jeho ambícií študovať na univerzite. V zime 1968 bol ako príslušník tzv. „vzdelanej mládeže“ prinútený uchýliť sa na vidiek, konkrétne do poľnohospodárskej komúny v jeho rodnom okrese. Avšak aj tam venoval čas ďalšiemu vzdelávaniu a časom sa stal dedinským účtovníkom. Po obnovení prijímacích skúšok a znovuotvorení škôl sa Li Čan-šu pokúsil pokračovať v štúdiu. Prijatý bol napriek svojmu vtedy problematickému rodinnému pôvodu až potom, čo sa ho zastal dedinský stranícky tajomník. V rokoch 1971 – 1972 teda študoval na obchodnom inštitúte v Š’-ťia-čuangu v Che-peji.

 Ranná kariéra a pôsobenie v Che-peji 
V decembri 1972 začal pracovať ako úradník v obchodnom úrade spadajúcom pod prefektúrnu vládu v Š’-ťia-čuangu, neskôr sa stal zástupcom riaditeľa. V roku 1975 vstúpil do Komunistickej strany Číny. Svojím priamym vyjadrovaním, kritikou byrokracie a trochu anti-establishmentovým postojom zaujal svojich nadriadených, ktorí ho potom povýšili do š’-ťia-čuangského prefektúrneho straníckeho výboru. Tam v rokoch 1976 až 1983 viedol informačné oddelenie hlavnej kancelárie prefektúrneho výboru. Zároveň v rokoch 1980-1983 študoval politické vedy na Chepejskej pedagogickej univerzite formou kombinovaného a nočného štúdia. Následne bol v roku 1983 povýšený a menovaný za straníckeho tajomníka v okrese Wu-ťi (prefektúra Š’-ťia-čuang, provincia Che-pej). V tejto dobe sa stretol a zblížil so Si Ťin-pchingom, ktorý bol straníckym tajomníkom v neďalekom okrese Čeng-ting. Si Ťin-pchingov model ekonomickej liberalizácie v Čeng-tingu zanechal na Li Čan-šuovi hlboký dojem a považoval ho za vzor hodný nasledovania. Po troch rokoch spolupráce sa ale ich cesty rozišli. Zatiaľ čo Si Ťin-pching bol preložený do bohatých pobrežných oblastí, Li Čan-šu zostal v Che-peji.

V rokoch 1985 – 1986 krátko zastával post komisára správneho úradu v prefektúre Š’-ťia-čuang (tzn. bol na čele prefektúrnej vlády) a zároveň bol zástupcom tajomníka tamojšieho výboru komunistickej strany. Následne bol od roku 1986 do roku 1990 tajomníkom výboru chepejskej provinčnej Čínskej komunistickej ligy mládeže. V roku 1988 sa zúčastnil polročného kurzu zameraného na teoretickú prácu KS Číny na Ústrednej straníckej škole Komunistickej strany Číny. Potom v rokoch 1990-1993 viedol prefektúru Čcheng-te a bol zástupcom tajomníka tamojšieho prefektúrneho straníckeho výboru. Následne bol v rokoch 1993 – 1997 generálny tajomník provinčného výboru Komunistickej strany Číny v Che-peji (tj zastával post „vedúceho štábu“ provinčného výboru, nie straníckeho tajomníka celej provincie). V tejto dobe (1992–1994) tiež absolvoval korešpondenčné štúdium ekonómie na Ústrednej straníckej škole. V rokoch 1997 – 1998 bol tiež zástupcom riaditeľa kancelárie chepejského provinčného straníckeho výboru pre prácu na vidieku. Posledné roky Li Čan-šuovho pôsobenia v Che-peji boli kvôli stretom s novým provinčným straníckym tajomníkom hlboko ponižujúce. Ním bol od roku 1993 Čcheng Wej-kao, stúpenec vtedajšieho generálneho tajomníka ústredného výboru Komunistickej strany Číny Ťiang Ce-mina. Počiatočné hrozby nakoniec vyústili v Li Čan-šuovo preradenie na nižšiu pozíciu. Svoju rodnú provinciu Li Čan-šu opustil v roku 1998.

 Provinčný vodca 
V roku 1998 bol preložený do provincie Šen-si. Najprv v rokoch 1998-2000 zastával post zástupcu riaditeľa kancelárie provinčného straníckeho výboru v Šen-si pre prácu na vidieku. Potom bol v rokoch 2000 – 2002 menovaný za vedúceho organizačného oddelenia provinčného výboru komunistickej strany. Jeho kariéra dosiahla zlom, keď bol v roku 2002 menovaný za tajomníka straníckeho výboru v Si-ane, hlavnom meste provincie. V týchto rokoch (2002 – 2004) bol tiež predsedom stáleho výboru sianského zhromaždenia ľudových zástupcov, teda mestského zákonodarného zboru. Okrem toho bol na XVI. zjazde Komunistickej strany Číny v roku 2002 tiež zvolený za náhradného člena Ústredného výboru. Od straníckeho vedenia mu však naďalej nebolo priané; namiesto z jednej z bohatých pobrežných provincií, kľúčových pre nazhromaždenie politických úspechov, bol Li Čan-šu poslaný do najseverovýchodnejšej čínskej provincie Chej-lung-ťiang. Li Čan-šuovo sklamanie bolo evidentné z básní, ktoré vtedy zložil.

Už v roku 2003 bol vymenovaný za zástupcu tajomníka straníckeho výboru v Chej-lung-ťiangu, ktorým potom zostal až do roku 2010. Následne sa v roku 2004 ujal postu viceguvernéra provincie. V rokoch 2005 – 2006 absolvoval kombinované štúdium na Charbinskej polytechnickej univerzite a dostal titul EMBA. V roku 2007 sa stal dočasne úradujúcim, a potom roku 2008 riadnym guvernérom provincie Chej-lung-ťiang.  V Chej-lung-ťiangu sa Li Čan-šu sústredil na hospodárske oživenie provincie, často prezývanej „hrdzavý pás Číny“, a zvýšenie poľnohospodárskej produkcie. Ako guvernér viedol delegácie do Hongkongu s cieľom získať kapitál a organizoval časté konferencie s cieľom prilákať medzinárodných investorov. Li ďalej podporoval zavlažovacie projekty, pričom vďaka úrodnej černozemi má Chej-lung-ťiang prirodzenú výhodu v napĺňaní cieľov čínskej potravinovej bezpečnosti. Celkovo bol vnímaný ako kompetentný. Počas jeho pôsobenia v rokoch 2004-2010 ako viceguvernér a potom guvernér sa Chej-lung-ťiang tešil dvojcifernému rastu HDP s výnimkou rokov recesie 2008-2009. V roku 2007 bol na XVII. zjazde Komunistickej strany Číny opäť zvolený za náhradného člena Ústredného výboru. V tejto dobe sa Li Čan-šu tiež zblížil s ozbrojenými silami; podporil rad návrhov na zvýšenie platov a odmien vojakov a pravidelne navštevoval kasárne. Publikoval články, v ktorých zdieľal svoje myšlienky na zlepšenie milície, hraničných vojsk a rezervných síl. V roku 2008 tiež viedol chejlungťiangskú delegáciu do populárnej talk show v Pekingu, pričom túto príležitosť využil na predstavenie sa ako atypického byrokrata.

Aj naďalej sa mu však nedostávalo priazne od straníckeho vedenia. V roku 2010, uprostred globálnej hospodárskej krízy, bol Li Čan-šu preložený do Kuej-čou, najchudobnejšej čínskej provincie. Vzhľadom na to, že sa vo svojich 60 rokoch pomaly blížil tradičnému veku odchodu do dôchodku v čínskej politike (68 rokov), vyzeralo to, že jeho politická kariéra skončí práve tu. Konkrétne bol roku 2010 menovaný za straníckeho tajomníka v provincii, teda de facto za najvyššie postaveného politika. Li sa rozhodol masívne investovať do infraštruktúry a razantne znížiť byrokratickú záťaž pre súkromné podniky. Ekonomické reformy oživili tamojšie hospodárstvo a v rokoch 2010 – 2012 ekonomika Kuej-čou vzrástla o 49 %. Príjem domácností na hlavu sa zvýšil o 32 % v mestských centrách a o 36 % vo vidieckych oblastiach. Zvýšil sa aj počet nemocníc a boli rozšírené vysoké školy. Po roku pôsobenia v Kuej-čou ale Li Čan-šua navštívil jeho starý známy Si Ťin-pching, vtedajší viceprezident a očakávaný následník Chu Ťin-tchaa.To predznamenalo zásadnú zmenu jeho doterajšej kariéry.

 Vrcholná politika 
V predvečer XVIII. zjazdu Komunistickej strany Číny v septembri 2012, pri nominácii Si Ťin-pchinga na generálneho tajomníka komunistickej strany, bol Li Čan-šu menovaný za vedúceho Hlavnej kancelárie Ústredného výboru Komunistickej strany Číny. Na poste tak nahradil Ling Ťi-chua, vrcholného pobočníka vtedajšieho straníckeho vodcu Chu Ťin-tchaa. Zároveň bol zvolený za člena Ústredného výboru Komunistickej strany Číny a na rozdiel od predchádzajúceho vedúceho Hlavnej kancelárie ÚV KS Číny tiež za člena Politbyra ÚV KS Číny. Ako vedúci Hlavnej kancelárie ÚV KS Číny asistoval Si Ťin-pchingovi v mnohých oblastiach, vrátane diplomacie, ekonomiky a legislatívnych reforiem; takmer vždy sprevádzal Si Ťin-pchinga na domácich aj zahraničných cestách. Od roku 2016 podnikal oficiálne domáce cesty, čo bolo pre človeka v jeho pozícii veľmi neobvyklé. Bol jedným z najmocnejších vedúcich Hlavnej kancelárie ÚV KS Číny v posledných desaťročiach.

Okrem toho zastával tiež množstvo kľúčových postov v orgánoch Komunistickej strany Číny: bol jedným z členov Sekretariátu Ústredného výboru KS Číny, tajomník Pracovného výboru oddelenia Ústredného výboru, riaditeľ Ústredného dôverného výboru a riaditeľ Hlavnej kancelárie Ústredného výboru pre národnú bezpečnosť. V tejto dobe sa vyprofiloval ako nenápadná, ale kľúčová postava v Si Ťin-pchingovom vnútornom kruhu. Dostal prezývku „šedá eminencia Čung-nan-chaju“.

Na XIX. zjazde Komunistickej strany Číny v októbri 2017 bol Li Čan-šu zvolený za člena Stáleho výboru politbyra ústredného výboru Komunistickej strany Číny, najužšieho vedenia čínskej komunistickej strany a de facto najmocnejšieho politického orgánu v Čínskej ľudovej republike. Podľa formálneho poradia zaujal Li Čan-šu po Si Ťin-pchingovi a premiérovi Li Kche-čchiangovi tretie miesto v sedemčlennom Stálom výbore. V marci 2018 ho Celočínske zhromaždenie ľudových zástupcov zvolilo za predsedu stáleho výboru zhromaždenia.

Po piatich rokoch odišiel na XX. zjazde KS Číny v októbri 2022 zo straníckych funkcií a v marci 2023 dokončil svoje funkčné obdobie na čele stáleho výboru Celočínskeho zhromaždenia ľudových zástupcov.

 Referencie 

 Iné projekty 

 Zdroj 

Kategória:Čínski politici
Kategória:Čínski komunisti
Kategória:Politici Komunistickej strany Číny